Psemas – nóg 'n werknemer ondervra - Misdaad - Republikein
Friday, January 18th, 14:56:36
Psemas – nóg 'n werknemer ondervra
Hokaairoepers sal beskerm word
Henriette Lamprecht – Die Teenkorrupsiekommissie (ACC) het 'n werknemer van die administrateur van die staat se mediese fonds (Psemas) ondervra oor geld wat sy na bewering ontvang het om eise "dringend" te verwerk.
'n N$1 000 en 'n dringende versoek is glo deur 'n senior rekenmeester, mnr. Llewelyn Bezuidenhout, van die ministerie van finansies aan haar gerig.
Bezuidenhout is verlede Vrydag deur die ACC vasgetrek nadat hy glo N$50 000 van 'n diensverskaffer in die gesondheidsbedryf geëis het om te verseker eise van sover terug as 2016 word verwerk en uitbetaal.
Volgens 'n verklaring van die ACC is die vrou nie in hegtenis geneem nie, maar bly sy deel van 'n verdere ondersoek.
Die verklaring lui voorts 'n klagte is op 13 April deur 'n diensverskaffer aan verskeie mediese praktisyns by die kommissie ingedien oor die wanbetalings van die betrokke eise, wat glo N$1,3 miljoen beloop.
Die diensverskaffer moes Psemas met 'n motivering en afskrifte van die eise nader om dit te heroorweeg, evalueer en om gevolglik goedkeuring aan Methealth te verleen om dit te verwerk en uit te betaal.
Dié tipe eise staan as staatsgoedkeurings bekend.
Volgens die verklaring het die betrokke diensverskaffer sedert November verlede jaar probeer om die eise van Oktober 2016 tot Februarie 2017 te laat verwerk.
Psemas-werknemers, wat Bezuidenhout insluit, het na bewering daarop aangedring dat die diensverskaffer hulle as eienaar van die besigheid persoonlik sien.
'n Hokaairoeper, wat onraad met die vertraging van uitbetalings vermoed het, het met Bezuidenhout vergader en die gesprek opgeneem.
Tydens die gesprek het Bezuidenhout volgens die ACC voorgestel dat "aansporings" aan personeel by Methealth betaal word om voorkeur aan die eise te gee en dit te verwerk.
Sowat N$40 000 is glo aanvanklik aan hom betaal en vyf dae later het hy glo bewyse via WhatsApp aan die diensverskaffer deurgestuur dat van die eise verwerk is.
Hy het glo ook versoek dat die oorblywende N$10 000 aan hom betaal word.
By ontvangs hiervan is Bezuidenhout in hegtenis geneem.
N$35 000 van die aanvanklike N$40 000 is glo ook op sy persoon en by sy huis gevind.
Bezuidenhout moet op 29 Junie weer in die hof verskyn en moes borgtog van N$10 000 betaal.
Die ACC het 'n beroep op lede van die publiek gedoen wat ook vir omkoopgeld gevra is óf dit betaal het om na vore te kom om hulle in die ondersoek te help.
Dié individue sal die beskerming van die teenkorrupsiewet geniet, wat die beskerming van hokaairoepers en inligting omskryf.
Hiervolgens sal geen aksie of stappe, hetsy dissiplinêre, siviele of strafregtelike stappe, teen so 'n individu gedoen word nie.